रक्षा मन्त्रालयको प्रगति सन्तोषजनक : उपप्रधानमन्त्री खड्का
उपप्रधानमन्त्री एवम् रक्षामन्त्री पूर्णबहादुर खड्काले आफ्नो मन्त्रालयअन्तर्गत सञ्चालित अधिकांश आयोजनाको प्रगति सन्तोषजनक रहेको दाबी गरेका छन् । उनले मन्त्रालय र नेपाली सेनाअन्तर्गत् सञ्चालित विकास कार्यक्रम तथा आयोजनाहरुको प्रगति सन्तोषजनक पाएको बताए । 
काठमाडौँ — उपप्रधानमन्त्री एवम् रक्षामन्त्री पूर्णबहादुर खड्काले आफ्नो मन्त्रालयअन्तर्गत सञ्चालित अधिकांश आयोजनाको प्रगति सन्तोषजनक रहेको दाबी गरेका छन् । उनले मन्त्रालय र नेपाली सेनाअन्तर्गत् सञ्चालित विकास कार्यक्रम तथा आयोजनाहरुको प्रगति सन्तोषजनक पाएको बताए । आइतबार मन्त्रालयमा भएको चालु आर्थिक वर्षको दोस्रो त्रैमासिक समीक्षा बैठकमा उनले अधिकांश योजनाको प्रगति सन्तोषजनक रहेको र काम हुन नसकेका कार्यक्रमलाई चालु आवको बाँकी अवधिमा थप मेहनत गरी लक्ष्य हासिल गर्न निर्देशन दिए । उपप्रधानमन्त्री खड्काले नेपाली सेनाको व्यवस्थापनमा निर्माण भइरहेको काठमाडौँ–तराई/मधेस द्रुतमार्ग निर्माणलाई गुणस्तरीय ढङ्गले निर्धारित समयमै सम्पन्न गर्न स्थलगत अनुगमन र निरीक्षण बढाउनुपर्ने बताए । उनले आयोजनामा प्रयोग भइरहेका निर्माण सामग्रीको नियमित परीक्षण गरी सोको आधारमा गुणस्तरीय देखिएका निर्माण सामग्रीको प्रयोगलाई मात्र स्वीकृति दिनुपर्नेमा जोड दिए ।उनले अन्तर–निकाय समन्वय सुदृढ गरी मन्त्रालय अन्तर्गतका विकास आयोजनाको कार्यान्वयनमा देखिएका समस्या तथा चुनौतीलाई सम्बोधन गर्दै अघि बढ्नुपर्ने बताए । उपप्रधानमन्त्री खड्काले नेपाली सेनालाई जिम्मेवारी दिइएका कतिपय सडक आयोजनामा न्यून बजेटका कारण जनशक्ति र उपकरणको क्षमताभन्दा कम उपयोग भइरहेको बताए । उनले समीक्षा बैठकलाई ओपचारिकतामा मात्रै नलिन र त्यतिमै सीमित नगर्नसमेत आग्रह गरे । 'जे समस्याहरु देखिएका छन्, त्यसलाई सुधार गर्ने र समाधान गर्नेतर्फ सबैको साझा पहल हुनुपर्छ,' उनले भने, 'समीक्षालाई केवल औपचारिकतामा मात्रै सीमित नगर्नुहोला ।'